
Informacija žiniasklaidai   
2025 m. gegužės 13 d.

**Lietuvos marketingo asociacija ieško naujo vadovo (-ės)**

**Dvidešimt metų veikianti ir daugiau nei 1300 narių vienijanti Lietuvos marketingo asociacija (LiMA) ieško naujo direktoriaus (-ės). Alvydė Palaimaitė, asociacijos vadove dirbusi pastaruosius 8-erius metus, šią vasarą organizacijos vairą perduos naujam vadovui (-ei).**

„Nauji iššūkiai ir prasmingi pokyčiai visada buvo mano variklis. Prieš beveik aštuonerius metus pasirinkau vadovauti LiMA dėl prasmingos misijos, drąsių tikslų ir laisvės augti bei auginti organizaciją. Didžiuojuosi, kad LiMA tapo viena didžiausių ir labiausiai vertinamų asociacijų ne tik Lietuvoje, bet ir Europoje. LiMA šiandien vienija daugiau narių nei bet kada, yra finansiškai stabili, organizuoja gausybę itin gerai vertinamų konferencijų ir mokymų, vykdo tarptautinius sertifikavimo kursus bei yra reikšmingai vertinama įmonių, agentūrų, kitų organizacijų bei valstybinių institucijų. Esu dėkinga LiMA komandai, valdybų nariams ir taryboms bei partneriams už pasitikėjimą, pagalbą bei palaikymą” – sako LiMA direktorė ir Europos marketingo konfederacijos viceprezidentė Alvydė Palaimaitė.

Kaip teigia LiMA valdybos pirmininkė, „Civitta” partnerė Rūta Gaudiešienė, SMP, A. Palaimaitė fundamentaliai transformavo LiMA į didžiausią Lietuvos marketingo bendruomenę.

„Alvydės vadovaujama organizacija išaugo į lyderiaujančią edukacinę platformą, organizuojančią beveik 100 renginių per metus, konferencijas LiMA DAY ir LiMA CMO SUMMIT, tarptautiniu mastu akredituotas sertifikavimo programas, Metų marketingo vadovo rinkimus ir kitus projektus. Į naujojo direktoriaus ar direktorės pareigas ieškome stiprios, charizmatiškos asmenybės, kuri ir toliau sklandžiai valdytų strateginius asociacijos procesus,” – sako R. Gaudiešienė, SMP.

Nors Alvydė paliks direktorės pareigas nuo rugpūčio 1 dienos, planuojama, kad naujasis direktorius (-ė) darbą pradės ankščiau, siekiant užtikrinti sklandų sukauptos patirties perėmimą ir efektyvią darbų tąsą. Alvydė ir toliau aktyviai prisidės prie organizacijos strateginio augimo kaip LiMA valdybos konsultantė, o kitų metų pavasarį – kandidatuos į LiMA valdybą.

Naujo vadovo (-ės) paiešką ir atranką vykdys LiMA partneriai – vadovų ir nepriklausomų valdybos narių paieškos įmonė „Master Class Lietuva”. Jos direktorė Laura Duksaitė-Iškauskienė sako, kad laukia pretendentų, kurie turi vadovaujamo darbo patirties, projektų valdymo, finansų planavimo ir komandos lyderystės įgūdžius, puikias žinias apie marketingo sritį, rinką ir jos tendencijas bei daug noro vesti stiprią organizaciją į priekį.

Detalus darbo skelbimas [čia](https://masterclass.lt/naujienos/master-class-lietuva-pradeda-lima-direktoriaus-es-paieska/).

Kandidatų CV laukiami elektroniniu paštu laura@masterclass.lt iki gegužės 30 dienos.